মূলত অবসরে গিয়ে রায় লেখা সংবিধানপরিপন্থী এই মন্তব্য করে প্রধান বিচারপতি ৫২ বছর আগে ১৯৬৪ সালে পাকিস্তান সুপ্রিম কোর্টের প্রধান বিচারপতি এ. আর কর্নেলিয়াসের দেয়া রায়ের প্রতিধ্বনি করেছেন মাত্র। কাজী মেহের দীন বনাম মিসেস মুরাদ বেগম মামলায় পাকিস্তান সুপ্রিম কোর্টের প্রধান বিচারপতির নেতৃত্বাধীন পাঁচ সদস্যের বেঞ্চ সর্বসম্মতভাবে রায় দেন যে, অবসরে গিয়ে রায় লেখা যাবে না। প্রবীণ আইনজীবী ও সাবেক বিচারপতির টি এইচ খান ইতঃপূর্বে এক সংবাদ সম্মেলনে ১৬ ডিএলআর, ৩৯২ পৃষ্ঠায় প্রকাশিত ওই রায়ের বরাতে ত্রয়োদশ সংশোধনী মামলায় সাবেক প্রধান বিচারপতি এ বি এম খায়রুল হকের অবসর জীবনে দেয়া রায়কে ‘অযথাযথ’ হিসেবে উল্লেখ করেছিলেন, যা সাংবিধানিক ব্যাখ্যার প্রতিধ্বনি বলেই প্রতীয়মান হয়।